作者：吕渭老
词牌/韵律：选冠子

paragraphs: 雨湿花房，风斜燕子，池阁昼长春晚。
檀盘战象，宝局铺棋，筹画未分还懒。
谁念少年，齿怯梅酸，病疏霞盏。
正青钱遮路，绿丝明水，倦寻歌扇。
空记得、小阁题名，红笺青制，灯火夜深裁剪。
明眸似水，妙语如弦，不觉晓霜鸡唤。
闻道近来，筝谱慵看，金铺长掩。
瘦一枝梅影，回首江南路远。